Dít is glo Zuma se eise voor hy uittreeRamaphosa en Zuma. Foto: Flickr/GovernmentZA Sondagkoerante bespiegel vandag breedvoerig oor pres. Jacob Zuma se uittrede. The Sunday Times berig adj.pres. Cyril Ramaphosa probeer om Zuma se samewerking in die staatkapingsondersoek te verseker deur ŉ moontlike pleitooreenkoms ter tafel te lê. Die koerant berig as deel van geheime gesprekke om Zuma se bedanking te verseker wil Ramaphosa hê Zuma moet die polisie en vervolgingsowerhede bystaan om die primêre staatskapingsbegunstigdes, die Gupta-familie, aan die pen te laat ry. Terwyl die wet nie voorsiening maak vir enige buitegeregtelike transaksies nie, poog Ramaphosa hierdeur om “ŉ raamwerk vir Zuma te skep om met owerhede saam te werk om ŉ suksesvolle vervolging te verseker”. “Zuma wil na bewering hê die staat moet sy regskoste betaal sou hy vervolg word, maar Ramaphosa is huiwerig om hiertoe in te stem sonder die onderneming van die president om dié wat vir die staatskaping verantwoordelik is, vas te vat,” lui die berig. “The Sunday Times het ook verneem dat Ramaphosa beplan om minister Lindiwe Sisulu as adjunk aan te stel as hy president word,” vervolg dié berig. City Press berig Ramaphosa “slaan vure dood” in sy party aangesien medeleiers, partystrukture en die publiek ongeduldig raak met die tempo van die gesprekke oor Zuma se uittrede. Die koerant berig die kansellasie van Woensdag se spesiale nasionale uitvoerende komiteevergadering, wat Zuma die rooi kaart kon toedien, het nie goed by die senior leiers afgegaan nie. Terwyl sommige van die ANC se top-ses glo ontstoke is met ŉ “veglustige” en “oneerbiedige” Zuma, het Ramaphosa aan die onderhandelingslyn vasgeklou as die beste manier om ŉ “lelike en verdeelde oorgang” te vermy. Volgens diegene na aan die gesprekke is van Zuma se voorwaardes om uit te tree sy veiligheid en dié van sy familie, dat voorsiening vir sy veiligheid op die huidige vlak voortgesit word en dat die staat sy regskostes betaal vir die huidige en ŉ toekomstige regstryd wat gekoppel word aan sy ampstermyn. Intussen het die ANC se nasionale uitvoerende komitee ŉ noodvergadering vir Maandag belê om Zuma se toekoms te bespreek. Volgens bronne gaan die ANC se top-struktuur dan ŉ voorstel dat Zuma van sy amp onthef word, onderskryf.